Document ID: 32013D0634

KOMISIJOS ĮGYVENDINIMO SPRENDIMAS
2013 m. spalio 31 d.
dėl valstybių narių metinių išmetamų šiltnamio efektą sukeliančių dujų kiekio kvotų 2013-2020 m. laikotarpiu koregavimo pagal Europos Parlamento ir Tarybos sprendimą Nr. 406/2009/EB
(2013/634/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. balandžio 23 d. Europos Parlamento ir Tarybos sprendimą Nr. 406/2009/EB dėl valstybių narių pastangų mažinti jų šiltnamio efektą sukeliančių dujų emisijas, Bendrijai siekiant įvykdyti įsipareigojimus iki 2020 m. sumažinti šiltnamio efektą sukeliančių dujų emisijas (1), ypač į jo 10 straipsnį,
kadangi:
(1)
įgyvendinant Sprendimo Nr. 406/2009/EB 10 straipsnį, valstybių narių metinių išmetamų šiltnamio efektą sukeliančių dujų (ŠESD) kiekio kvotos 2013-2020 m. laikotarpiu, nustatytos Komisijos sprendimu 2013/162/ES (2), turėtų būti pakoreguotos atsižvelgiant į šių apyvartinių taršos leidimų skaičių:
-
apyvartinių taršos leidimų, išduodamų dėl įrenginių, kuriais vykdoma Europos Parlamento ir Tarybos direktyvos 2003/87/EB (3) I priede išvardyta veikla ir kurie yra įtraukti į Europos Sąjungos apyvartinių taršos leidimų prekybos sistemą nuo 2013 m.,
-
apyvartinių taršos leidimų, išduotų 2008-2012 m. pagal Komisijos sprendimus, kuriais pritarta tam tikrų valstybių narių vienašaliam papildomų veiklos rūšių ir dujų įtraukimui į apyvartinių taršos leidimų prekybos sistemą pagal Direktyvos 2003/87EB 24 straipsnio 1 dalį,
-
apyvartinių taršos leidimų, skirtų įrenginiams, nuo 2013 m. pagal Direktyvos 2003/87EB 27 straipsnį neįtrauktiems į apyvartinių taršos leidimų prekybos sistemą, tam laikotarpiui, kai jiems netaikoma ši sistema;
(2)
valstybių narių metinių išmetamų ŠESD kiekio kvotų korekcijoms apskaičiuoti buvo panaudoti duomenys, pateikti valstybių narių pagal Direktyvos 2003/87EB 9a straipsnio 2 dalį, pateikti Komisijos sprendimuose C(2011)3798, C(2008)7867, C(2009)3032, C(2009)9849 ir C(2012)497, kuriais pritarta Italijos, Nyderlandų, Austrijos, Latvijos ir Jungtinės Karalystės vienašaliam papildomų ŠESD ir veiklos rūšių įtraukimui pagal Direktyvos 2003/87EB 24 straipsnį, taip pat gauti atsižvelgiant į tai, kad Vokietija, Jungtinė Karalystė, Prancūzija, Ispanija, Kroatija, Slovėnija ir Italija pagal Direktyvos 2003/87EB 27 straipsnį mažai taršių įrenginių neįtraukė į apyvartinių taršos leidimų prekybos sistemą, kuriuos Komisija pakoregavo taikydama 1,74 % linijinį koeficientą;
(3)
Sprendimo Nr. 406/2009/EB 7 straipsniui taikyti reikiamas kiekis apskaičiuojamas kaip Sprendimu 2013/162/ES nustatytų metinių išmetamų ŠESD kiekio kvotų ir šiuo sprendimu nustatytų korekcijų skirtumas. Jeigu korekcija yra neigiamasis skaičius, atitinkamas kiekis apskaičiuojamas padidinus Sprendimu 2013/162/ES nustatytas metinių ŠESD kiekio kvotas šiame sprendime nustatytomis korekcijomis;
(4)
siekiant nustatytų metinių išmetamų ŠESD kiekio kvotų, jų korekcijų ir ataskaitose pateikiamo kiekvienais metais išmetamų ŠESD kiekio nuoseklumo, valstybių narių metinių išmetamų ŠESD kiekio kvotų korekcijoms apskaičiuoti taip pat reikėtų taikyti visuotinio atšilimo potencialo vertes, pateiktas ketvirtojoje Tarpvyriausybinės klimato kaitos komisijos vertinimo ataskaitoje, patvirtintoje Jungtinių Tautų bendrosios klimato kaitos konvencijos šalių konferencijos Sprendimu 15/CP.17. Taip apskaičiuotas metinių išmetamų ŠESD kiekio kvotų korekcijas reikėtų pradėti taikyti nuo pirmųjų metų, už kuriuos pagal Europos Parlamento ir Tarybos reglamento (ES) Nr. 525/2013 (4) 7 straipsnio 6 dalies b punktą privaloma teikti ŠESD išmetimo apskaitos ataskaitas taikant minėtąsias naująsias visuotinio atšilimo potencialo vertes;
(5)
kad būtų laiku įgyvendintas Sprendimas Nr. 406/2009/EB ir užtikrintas teisinis tikrumas dėl pakoreguotų valstybių narių metinių išmetamų ŠESD kiekio kvotų ir Sprendimo 406/2009/EB 7 straipsniui taikyti reikiamo kiekio, šis sprendimas turėtų įsigalioti trečią dieną po jo paskelbimo Europos Sąjungos oficialiajame leidinyje,
PRIĖMĖ ŠĮ SPRENDIMĄ:
1 straipsnis
2013-2020 m. laikotarpio kiekvienos valstybės narės metinių išmetamų ŠESD kiekio kvotų korekcijos nustatytos I priede.
2 straipsnis
Jei pagal Reglamento (ES) Nr. 525/2013 7 straipsnio 6 dalies b punktą priimtame teisės akte nustatyta, kad valstybės narės turi pateikti ŠESD išmetimo apskaitos ataskaitas, parengtas taikant visuotinio atšilimo potencialo vertes, pateiktas ketvirtojoje Tarpvyriausybinės klimato kaitos komisijos vertinimo ataskaitoje, patvirtintoje Jungtinių Tautų bendrosios klimato kaitos konvencijos šalių konferencijos Sprendimu 15/CP.17, II priede nustatytos metinių išmetamų ŠESD kiekio kvotų korekcijos taikomos nuo pirmųjų metų, už kuriuos privaloma pateikti tokias ŠESD išmetimo apskaitos ataskaitas. Taikant šį straipsnį, 1 straipsnis netaikomas.
3 straipsnis
Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.
Priimta Briuselyje 2013 m. spalio 31 d.

Labels: 20